ไทยเครดิตฯ รับพันธมิตรคุยขอซื้อหุ้น
“ไทยเครดิต” อ้าแขนรับพันธมิตร ฟุ้ง 5 ปีต่างชาติเข้าคุยหลายราย แต่บุคลิกไม่ตรงกัน รอผู้ถือหุ้นกลุ่มไชยวรรณไฟเขียว
16 ม.ค. 2555

“ไทยเครดิต” อ้าแขนรับพันธมิตร ฟุ้ง 5 ปีต่างชาติเข้าคุยหลายราย แต่บุคลิกไม่ตรงกัน รอผู้ถือหุ้นกลุ่มไชยวรรณไฟเขียว
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า ธนาคารพร้อมเปิดรับพันธมิตรที่จะเข้ามาเป็นผู้ถือหุ้นร่วมกัน ยอมรับว่าช่วง 5 ปีที่ผ่านมามีสถาบันการเงินต่างประเทศ และกองทุนต่างประเทศหลายรายเข้าหารือกับธนาคาร ต้องการเข้ามาดำเนินธุรกิจสถาบันการเงินในไทย เพราะการเข้ามาในไทยขณะนี้ไม่ใช่เรื่องง่าย โดยเฉพาะการเข้าถึงลูกค้าคนไทยซึ่งมีบุคลิกเฉพาะ แต่ยังไม่ได้ข้อสรุปกับทุกราย เพราะมองไม่ตรงกันในทางธุรกิจ 
นอกจากนี้ อีกปัจจัยที่สำคัญก็คือผู้ถือหุ้นใหญ่กลุ่มไชยวรรณ ของไทยประกันชีวิตก็จะเป็นผู้ดูเรื่องนี้ เพื่อไม่ให้หลักในการทำธุรกิของธนาคารเปลี่ยนจากเดิมที่เน้นลูกค้ารายย่อย
“เราไม่มีข้อจำกัดเรื่องพันธมิตรเป็นสถาบันการเงินไทย แต่ไม่มีสถาบันการเงินไทยคุยกับเรา คงเพราะเราเล็กมาก บางสาขาของธนาคารขนาดใหญ่ยังใหญ่กว่าเราซะอีก ฉะนั้นความสนใจของธนาคารไทยกันเองคงไม่มี 5 ปีที่ผ่านมา เรารู้ตัวเองแล้วว่าเชี่ยวชาญตลาดท้องถิ่น นี่คือสิ่งที่ธนาคารต่างชาติทำก็ต้องแพ้เรา ถ้าเขาสนใจก็ต้องพูดกันถึงความเชี่ยวชาญที่เรายังอยากทำตรงนี้เหมือนเดิม แต่ที่ผ่านมาบุคลิกคนที่มาคุยกับเรามันไม่เหมือนกัน จึงยังหาคู่ไม่ได้” นายมงคล กล่าว
นายมงคล กล่าวว่า ธนาคารมีแผนที่เข้าจดทะเบียนในตลาดหลักทรัพย์แห่งประเทศไทย โดยคาดว่าน่าจะเข้าได้ภายในปี 2556 เพราะเป็นโอกาสขยายการเติบโตทางธุรกิจ โดยระยะยาวธนาคารมีแผนสร้างอัตราผลตอบแทนจากส่วนของผู้ถือหุ้น (อาร์โออี) ให้อยู่ในระดับ 12-15%